projecte-aina/catalan_government_crawling huggingface dataset:
Ajuts de l'IEI per al foment de projectes culturals als museus, per al catàleg de programació oferta cultural i per biblioteques i sales de lectura.
Ajuts econòmics de la Diputació de Girona per a la cooperació cultural entre els ens locals.
D'aquestes subvencions destaquen les adreçades al foment de projectes i activitats culturals d'interès públic local 2016.
La Diputació de Tarragona en compliment de la seva la funció de cooperació amb els municipis convoca diferents línies de subvencions en règim de concurrència competitiva, amb la finalitat de contribuir al benestar de la ciutadania de la demarcació.
Entre aquestes es troben les de l'Àrea de Cultura que, entre d'altres, convoca ajuts pel desenvolupament d'activitats culturals als municipis.
Subvencions per a projectes de foment i difusió de la Cultura Popular i Tradicional, que han estat aprovades en un dictamen conjunt d'atorgament de subvencions mitjançant el procediment de concurrència competitiva de l'Àrea de Cultura de la Diputació de Barcelona.
La convocatòria busca posar en relleu la diversitat cultural dels territoris de l'Euroregió i fer-ne un espai de referència en l'àmbit de la creació artística i s'adreça a entitats culturals Catalunya, Illes Balears i Languedoc Roussillon Midi Pyrénées.
El pla local de joventut es defineix com un instrument resultat d'un procés estratègic dirigit a facilitar una intervenció transformadora, amb joves i a mig-llarg termini.
És per tant una eina de planificació estratègica de les polítiques locals de joventut.
Font: Enquesta a municipis de Catalunya 2016-2017
Per elaborar el pla local de joventut que s'emmarca en un procés de planficicació estratègica, el document d' Orientacions per a l'elaboració d'un pla local de joventut (malgrat ser de 2011 és encara vigent) us pot servir de referència.
El Pla Nacional de Joventut de Catalunya 2020, com a marc metodològic comú dels diferents agents que treballen polítiques de joventut, estableix quatre principis rectors: participació, transformació, qualitat i integralitat.
Aquestes orientacions metodològiques comunes, amb els seus valors associats, permeten incorporar una determinada manera de fer política de joventut arreu del territori català.
A més, conceptualitzen una manera d'entendre i de desenvolupar les polítiques de joventut i permeten augmentar la incidència i els resultats de la intervenció.
La diagnosi de la realitat juvenil és la fase en què es coneix i s'analitza la situació de partida, tant dels col·lectius juvenils (ARJ) com de les politiques que se'ls adrecen (APJ), per tal ajuden a orientar el disseny el pla local de joventut.
A aquesta guia l'acompanya la Guia breu de tècniques i eines d'anàlisi per a les polítiques de joventut on es recullen les principals eines i tècniques que faciliten el procés de recerca, per facilitar la tria d'una eina que permiti la recollida d'informació i l'anàlisi més adequada en cada cas.
I per facilitar la recerca de dades, es posen a l'abast una sèrie d' Indicadors de dades estadístiques secundàries per a la diagnosi de la realitat juvenil en l'àmbit local.
A partir de les conclusions de la diagnosi cal establir els objectius estratègics i establir les línies d'intervenció (també anomenades programes).
Les línies d'intervenció o programes integren un conjunt de projectes o accions que desenvolupen a la pràctica el pla local de joventut.
En el document Planificació i avaluació d'un projecte.
Unitat didàctica del Curs de Polítiques de Joventut -Edició 2013- s'aprofundeix en una proposta metodològica de disseny de projectes.
Benvingudes, benvinguts al portal E–Joventut,
Us convidem a entrar i a fer-vos vostre aquest lloc web, l'E-Joventut, un espai virtual de recursos per a les polítiques de joventut que la Direcció General de Joventut impulsa i posa a disposició de tots els agents que interveniu en l'àmbit de les polítiques de joventut, sobretot des de l'Administració local.
Es tracta d'una web de referència per al conjunt dels i les professionals de les polítiques de joventut, en la mesura que recull els recursos que genera la pròpia Direcció General de Joventut i també d'altres institucions i organismes vinculats a les polítiques de joventut.
El Pla Nacional de Joventut de Catalunya, tant l'actual com també l'anterior, ha contribuït a estendre les polítiques locals de joventut al territori i, de retruc, el número de professionals que les implementen.
Els ens locals i els i les seves professionals han treballat sovint sota l'escassetat de recursos però amb un gran esforç per oferir serveis adequats a la gent jove, trobant-se sempre amb la contínua necessitat de formar-se, d'intercanviar experiències i compartir les eines més adequades per treballar per a la gent jove del seu territori.
Depèn de vosaltres també que entre totes i tots potenciem el coneixement individual i cooperatiu, l'aprenentatge i la innovació en el camp de les polítiques de joventut.
Gràcies per la vostra feina i per la vostra aportació de cada dia.
L'Agència Catalana de Joventut ofereix per segon any consecutiu els tallers "Revoluciona el gènere" de prevenció de violències masclistes a instituts i altres centres educatius de Catalunya amb l'objectiu de facilitar eines i recursos per abordar les desigualtats de gènere i les violències associades en l'àmbit educatiu.
Les inscripcions per sol·licitar els tallers estan obertes des del 14 de juliol i fins al 30 de setembre i el programa es desenvoluparà de setembre a maig de 2021.
Els tallers, adreçats a persones joves a partir de 15 anys, estan pensats per reduir els comportaments, les actituds i els valors masclistes de les persones joves.
Per tal d'assolir l'objectiu es farà un treball conjunt entre el centre educatiu, el professorat, l'alumnat i les famílies en la prevenció de les violències de gènere.
En aquest procés, és bàsic el compromís del professorat i del centre educatiu i per aquest motiu també rebran formació, assessorament i acompanyament.
L'àmbit educatiu, i el treball conjunt amb la gent jove, és un espai fonamental d'actuació per eradicar aquest fenomen i lluitar contra els estereotips i les desigualtats de gènere, les relacions de poder, les violències masclistes... i construir relacions més justes, equitatives i lliures.
Durant els mesos de setembre a desembre de 2020 es posa en marxa la primera fase del programa en què es fa una formació a tot el claustre i una trobada amb el professorat de referència de les aules que rebran els tallers, per explicar els objectius, els requisits i els continguts que es treballaran.
En una segona fase, de gener a maig de 2021, es faran els tallers a l'aula.
Es faran 3 sessions amb l'alumnat on es buscarà la reflexió i el debat a través d'activitats i eines dinàmiques.
Durant aquest període també es poden fer sessions formatives de sensibilització amb el professorat, amb les famílies i assessorament per organitzar accions amb l'alumnat.
El tancament del programa conclou amb una reunió de traspàs amb el professorat i amb un informe final.
Les inscripcions estaran obertes des del 14 de juliol i fins al 30 de setembre de 2020.
Tallers "Revoluciona el gènere"
Som el grup motor que estem organitzant el PartiCamp Salt!
L'únic requisit és tenir ganes d'aportar la teva manera d'entendre la participació juvenil i compartir-la amb els altres.
Per fer-ho posem a la teva disposició un espai en el qual tu n'ets el protagonista!
Et convidem a posar sobre la taula dubtes i experiències sobre participació juvenil!!
L'Ateneu Popular Coma Cros de Salt és un espai de gestió comunitària físic i relacional, de les persones i per a les persones que viuen a Salt, amb l'objectiu de promoure, donar ales i recursos a la vida associativa i ciutadana de la vila en relació a la cultura, l'educació i la transformació social com a eixos principals del projecte.
Salt Jove és el nom que rep l'àrea de Joventut del municipi de Salt, treballem i donem resposta als joves de Salt entre 12 i 30 anys, en els àmbits que afecten la seva vida com poden ser l'habitatge, el treball, la formació, la salut, etc.
1) Conèixer i compartir els continguts de la Guia Jove entre els professionals de joventut.
2) Formar-se entre iguals per fomentar l'aprenentatge social.
3) Compartir interessos comuns, experiències i inquietuds sobre participació juvenil.
4) Ampliar la Viqui Guia Jove amb noves experiències i continguts.
A l'inici de la trobada, els i les participants faran les propostes de temes que configuraran el mapa de les sessió, així es crearan diferents espais de treball amb els temes que sorgeixin.
Les preguntes o temes han d'estar vinculats a la participació i la gent jove, poden sorgir de la Viqui Guia Jove, però també es poden plantejar temes nous.
Cada participant és lliure de moure's pels diferents espais i no és obligatori que tothom faci una proposta de tema.
Un cop definit el mapa de les sessions es farà un moment de plenari, on es donarà la benvinguda i s'explicarà la metodologia del particamp.
Després els participants es dividiran en els seus espais.
I en acabar es farà un moment de plenari amb el tancament.
Aquest PartiCamp està organitzat per un grup motor format per l'Agència Catalana de la Joventut, l'Ateneu Popular Coma Cros de Salt i Salt Jove de l'Ajuntament de Salt.
27 de gener de 2018 a l'Ateneu Coma Cros - Carrer Sant Antoni, 1, Salt
10.00 h – Rebuda i acreditació de participants
10.30 h – Benvinguda i presentació de la dinàmica
11.00 h – Inici del primer torn dels grups
12.15 h – Inici del segon torn dels grups
Som el grup motor que estem organitzant el PartiCamp Barcelona, a l' Ateneu L'Harmonia.
Ens agradaria convidar-te perquè vinguis a reflexionar, però també proposar, exposar, escoltar, compartir i actuar.
L'únic requisit és tenir ganes d'aportar la teva manera d'entendre la participació juvenil i compartir-la amb els altres.
Serà un espai on tu ets la persona protagonista i on pots posar sobre la taula el tema que més t'interessa, on pots explicar la teva experiència i exposar els teus dubtes.
A L'Harmonia estem encantades de rebre't, a tu i a les teves idees, propostes, debats.
Les teves propostes de participació ens poden ser d'utilitat a tots i totes!
1) Conèixer i compartir els continguts de la Viqui Guia Jove entre els professionals de joventut.
2) Formar-se entre iguals per fomentar l'aprenentatge social.
3) Compartir interessos comuns, experiències i inquietuds sobre participació juvenil.
4) Ampliar la Viqui Guia Jove amb noves experiències i continguts.
A l'inici de la trobada, els i les participants faran les propostes de temes que configuraran el mapa de les sessió, així es crearan diferents espais de treball amb els temes que sorgeixin.
Les preguntes o temes han d'estar vinculats a la participació i la gent jove, poden sorgir de la Viqui Guia Jove, però també es poden plantejar temes nous.
Cada participant és lliure de moure's pels diferents espais i no és obligatori que tothom faci una proposta de tema.
Un cop definit el mapa de les sessions es farà un moment de plenari, on es donarà la benvinguda i s'explicarà la metodologia del particamp.
Després els participants es dividiran en els seus espais.
I en acabar es farà un moment de plenari amb el tancament.
Aquest PartiCamp està organitzat per un grup motor format per l'equip de Foment de la participació de la Coordinació Territorial de Joventut a Barcelona.
En el cas del PartiCamp de l'Ateneu ens donaran un cop de mà les persones de la comissió de participació de l'Ateneu L'Harmonia, que voluntàriament ens ajudaran a tirar endavant la jornada.
Aquesta comissió es troba periòdicament amb les altres 5 comissions de treball a la comissió gestora, on es prenen les decisions del dia a dia de l'Ateneu.
11 de novembre a l'Ateneu L'Harmonia - Carrer de Sant Adrià, 20 (Fabra i Coats) 08030 - Sant Andreu de Palomar (Barcelona)
10.40 h a 11 h - Dinàmica i presentació del mapa de sessions
11 h a 11.45 h - Primera sessió
Trobades obertes a tothom amb la finalitat de poder reflexionar, però també per proposar, exposar, escoltar, compartir i parlar sobre la participació de les persones joves.
Es basa en un aprenentatge entre iguals i es desenvolupa a través del diàleg múltiple i l'intercanvi.
Els i les participants construeixen el programa de les trobades a partir dels temes que són del seu interès, que es poden inspirar en els continguts de la Guia Jove o proposar-ne de nous.
Si vols saber què és un PartiCamp i com funciona, les persones que ja hi han participant t'ho expliquen en aquest vídeo.
Si ets una persona inquieta, si penses que la dinamització juvenil és una forma d'intervenció socioeducativa que permet fomentar la participació i l'apoderament de la gent jove, si creus que la participació és un dret, si tens coses a dir i ganes d'aprendre, aquest és el teu espai!
Aquesta metodologia es basa i està dissenyada a partir dels edcamps impulsats a Catalunya per la Fundació Jaume Bofill amb l'aliança d 'Edcamp Foundation.
Atesa la bona acollida d'aquesta iniciativa, Joventut ha organitzat noves edicions del curs per tal de donar l'oportunitat a les persones que van quedar en llista d'espera per manca de plaça a les edicions de 18 de juny i 1 de juliol.
Les noves edicions estan programades els propers 26 de juny, 6 de juliol, 8 de juliol i 9 de juliol, en el mateix horari, de 10:00h a 12:30h.
La difusió per part de joves de fotografies o vídeos amb contingut sexual d'una altra persona sense el seu consentiment, a través d'Internet, suposa una pràctica en risc de normalització per la manca de percepció del fet que no respectar el consentiment constitueix una agressió.
La formació sobre Sexpreading està plantejada en una única sessió, on, des d'una metodologia participativa, es crea un espai d'intercanvi en grup i d'aprenentatge entre professionals de l'ámbit de la joventut.
En el curs, que a causa de les actuals circumstàncies es realitza en línia, es treballa el concepte de "sexpreading", diferenciant-lo del "sexting"; facilita estratègies i recursos als professionals per acompanyar i treballar amb les persones joves la prevenció i l'abordatge d'aquest tipus de violència, i per promoure la conscienciació del fet que aquestes pràctiques fomenten una cultura social d'hostilitat i de manca de llibertat.
La crisi actual produïda per la situació d'emergència que ha generat la COVID-19 està impactant en la situació laboral de moltes persones, i de manera especial en el col·lectiu jove.
Les polítiques de joventut, enfocades en molts casos a ajudar les persones joves a sortir de l'anterior crisi laboral, ara continuen al peu del canó per acompanyar als i les joves a incorporar-se en el món laboral com a ciutadans de ple dret.
Per tot això, dediquem aquest butlletí a l'àmbit del treball amb un recull ampli de documentació, programes, serveis i altres recursos.
En aquest butlletí de juny, el número 66, la directora general de Joventut, Laia Girós, se centra en l'anàlisi de l'impacte que ha tingut la Covid-19 sobre el mercat laboral i les persones joves, que ja estaven en un escenari precari a causa de l'anterior crisi econòmica.
A partir d'aquí, la directora general explica algunes de les mesures que s'estan posant en marxa per pal·liar la situació i d'altres que s'hi posaran com el Pla de xoc de la Generalitat que tot i estar adreçat als sectors econòmics en general, es pretén que tingui en compte la singularitat del col·lectiu jove.
En definitiva, calen mesures urgents d'impacte immediat i també d'altres a llarg termini.
La segona lectura que us recomanem és l'article de les referents d'Ocupació Juvenil del Baix Llobregat, Marta Navarro de la Vega, Anna M. Gómez López i Danae Ortiz de Viñaspre Murcia.
Les autores fan una detallada descripció de la situació actual del mercat de treball juvenil i posen en valor la importància de fer polítiques de joventut, dels serveis públics i dels professionals de joventut.
I de manera molt especial, la comunicació entre professionals i el fet de compartir recursos, experiències i coneixement per enriquir la feina i crear xarxa.
A la secció de recursos trobareu un recull de fonts d'informació bibliogràfica amb butlletins, informes i guies que elaboren diferents organitzacions relacionades amb l'àmbit del treball i les persones joves.
També trobareu una bateria de programes adreçats a joves per afavorir la seva incorporació al món del treball, així com fires d'ocupació.
A més a més, podeu consultar les formacions en línia que s'ofereixen des de Joventut i també des d'altres institucions.
Esperem que tot plegat sigui del vostre interès.
El comitè tècnic del Pla territorial de protecció civil de Catalunya PROCICAT ha aprovat el marc general pel que fa a les recomanacions sanitàries i de protecció civil per a l'organització de les activitats de l'estiu.
La secretària d'Atenció a la Infància, l'Adolescència i la Joventut, Georgina Oliva, ha mostrat el seu compromís amb el lleure educatiu de l'estiu 2020.
En l'organització de les activitats de lleure s'hauran de tenir en compte les consideracions comunes respecte a les activitats com les ràtios, els requisits per participar en les activitats i les activitats que es poden realitzar.
També es detallen les mesures de protecció i prevenció generals i altres consideracions específiques en l'organització de les diferents tipologies d'activitats.
El Departament de Treball, Afers Socials i Famílies està definint un Document Marc d'Educació en el Lleure per a l'estiu 2020, un projecte que s'està treballant de manera conjunta i coordinada des de fa dies amb les entitats i empreses del sector, el món local i també amb el Consell Nacional de la Joventut de Catalunya i el Consell Nacional d'Infants i Adolescents de Catalunya.
Concretament, s'han fet grups de treball sobre les formes d'organitzar les noves activitats per tipologia i sobre els continguts pedagògics.
També es treballa en un web de coordinació amb els agents implicats on es recullin totes les activitats que es fan a Catalunya, els protocols de salut i els recursos pedagògics treballats amb les entitats.
"L'educació en el lleure és una eina imprescindible per al desenvolupament integral dels infants i adolescents, i en el context en què ens trobem és més necessària que mai" afirma Georgina Oliva.
Les principals idees del document aprovat són aquestes:
En aquest context de crisi sanitària generada per la COVID-19 hem volgut posar en relleu la importància de la salut emocional de les persones joves i la tasca dels professionals de joventut.
Per tot plegat dediquem aquest butlletí, el primer en temps d'emergència social, a la gestió de les emocions.
En aquest número trobareu una bateria de recursos sobre documentació, serveis i programes impulsats per institucions, experiències de l'àmbit local i xarxes de treball.
Com és habitual, el butlletí també inclou l'editorial de la directora general de Joventut, Laia Girós, que posa de manifest com la situació social i econòmica derivada d'aquesta crisi sanitària afecta de ple el benestar emocional de bona part de la societat i, d'una manera especialment significativa, de la població adolescent i juvenil.
I davant el fet que entre la gent més jove hi ha un increment de problemes emocionals vinculats a l'estrès per la situació d'emergència, a les incerteses sobre el futur immediat i a l'aïllament social provocat per tantes setmanes de confinament, cal aportar recursos perquè els professionals de joventut puguin fer un bon acompanyament.
Girós destaca de manera especial les guies Com trobar-hi sentit i el consultori Confinats, que han tingut una molt bona acollida
En aquest butlletí tampoc no podia faltar l'article d'un o d'una professional de joventut i experta en la matèria.
En aquest cas hem optat per incloure tres articles publicats en diferents mitjans digitals que complementen diferents visions sobre la gestió emocional amb adolescents i joves.
A la secció de recursos trobareu les guies editades per la Direcció General de Joventut i l'Agència Catalana de la Joventut que esmenta la directora i que estan adreçades a joves i a professionals, així com programes i serveis que ofereixen ajuda psicològica, xarxes de treball i un petit recull d'experiències del món local, de les més de 200 que els ens locals estan duent a terme entorn la gestió emocional en el col·lectiu juvenil a tot el territori.
A més a més, podeu consultar les formacions en línia que s'ofereixen des de Joventut però també des d'altres institucions.
Esperem que tot plegat sigui del vostre interès.
L'Observatori Català de la Joventut, en col·laboració amb l'Àrea d'Inclusió de l'Agència Catalana de la Joventut (ACJ), ha fet pública la primera part de l'informe Joventut, COVID-19 i desigualtats.
Situació actual i prospectiva, centrada en la situació i necessitats de les persones joves de Catalunya durant l'estat d'alarma i els propers mesos.
L'informe s'ha elaborat a partir dades estadístiques provinents d'enquestes i registres administratius, estudis i informes acadèmics, reportatges, notícies i articles periodístics i la consulta amb deu tècnics especialistes de l'ACJ i vint-i-vuit experts o entitats, a partir d'un qüestionari estandarditzat.
L'informe consta de quatre blocs: A) Contagis; B) Àmbits temàtics (educació, treball, habitatge, salut, cultura i participació); C) Eixos de desigualtat (classe social, gènere, origen geogràfic i territori); i D) Reflexions finals.
L'anàlisi realitzada detecta les principals afectacions de la pandèmia en diferents àmbits i assenyala els reptes per a la intervenció per tal de millorar la situació de les persones joves a Catalunya.
Concretament, la informació disponible permet constatar que, a pesar que el col·lectiu jove ha tingut una baixa afectació pel que fa als contagis i la mortalitat, la joventut és un dels col·lectius més afectats per l'impacte de les mesures per fer front en la pandèmia (com per exemple ocorre en l'àmbit educatiu o del treball), i que previsiblement continuarà sent-ho en els propers mesos.
Així mateix, aquest impacte ha provocat, i probablement estimularà, un augment de les desigualtats pre-existents entre les persones joves, i entre les persones joves i les generacions més antigues.
Per últim, també apunta diferents processos de canvi social accentuats per la pandèmia que configuraran el marc en què la joventut haurà de desenvolupar-se en els propers quinquennis.
La segona part de l'informe se centra en les polítiques de joventut davant la pandèmia i es farà pública en les properes setmanes.
Recentment també es va publicar un altre informe a partir de les dades de l'Enquesta sobre l'impacte de la COVID-19 realitzada pel Centre d'Estudis d'Opinió (CEO) per conèixer com ha afectat a la població jove.